Coca-Cola herroep Appletiser-produkteSes Appletiser-besendings is Donderdag deur Coca-Cola Suid-Afrika herroep aangesien dié produkte nie aan produksiestandaarde voldoen nie. (Foto: Coca-Cola Suid-Afrika) Ses Appletiser-besendings is Donderdag deur Coca-Cola Suid-Afrika herroep aangesien dié produkte nie aan produksiestandaarde voldoen nie. Die maatskappy sê in ŉ verklaring dat hy tydens roetinegehaltetoetse van “die probleem” bewus geraak het. Coca-Cola het egter nie oor die spesifieke probleem uitgewei nie. Luidens ŉ berig op Business Insider is Appletiser-produkte op ŉ soortgelyke wyse deur Coca-Cola Amatil in Australië herroep – glo weens verhoogde vlakke van mikotoksien (patulien) wat siektetoestande tot gevolg kan hê. Dit is nie in dié stadium duidelik of ŉ soortgelyke probleem moontlik met die Appletiser-besendings in Suid-Afrika ondervind is nie. pic.twitter.com/KCCoijXg0o — Appletiser ZA (@AppletiserZA) September 23, 2021 “Die welstand en gesondheid van ons klante is ons primêre fokus, en daarom het ons besluit om die geraakte besendings met onmiddellike inwerkingtreding te herroep,” het die maatskappy Donderdag gesê. Coca-Cola sê hy werk tans nou saam met betrokke rolspelers en owerhede om te verseker dat alle prosedures nagekom word terwyl ŉ ondersoek na die oorsaak van die probleem voortduur. Enigiemand wat produkte van die BB 07NOV21-, BB 30MAY22-, BB 10JUN22-, BB 18MAY22-, BB 19MAY22- en BB 23MAY22-vervaardigingslotte gekoop het, word aangemoedig om dit by die maatskappy aan te meld. Dié kodes kan bo- of onderaan die bottels, blikkies of verpakking gevind word.